Jegyzőkönyv

ELTE TTK Kari Ösztöndíj Bizottság (KÖB), 2011. november 10-i ülés

Jelen vannak:

Radnai Tamás, szavazati joggal a KÖB elnöke

Zomborácz Kitti, szavazati joggal tag, a HÖK biológia szakterület delegáltja

Sándor Máté Csaba, szavazati joggal póttag, HÖK fizika szakterület

Tischler Orsolya, szavazati joggal póttag, HÖK kémia szakterület

Végh Tamás, szavazati joggal póttag, HÖK földrajz- földtudományi szakterület

Dukán András Ferenc állandó meghívott, a HÖK elnöke

Adorján Gábor ellenőrző bizottság

dasd, tanácskozási joggal

Radnai Tamás 16:22-kor megnyitja az ülést.

Napirendi pontok:

1. Bejelentések
2. A Kari Ösztöndíj Bizottság ügyrendje
3. MSc/MA ösztöndíj kiírás
4. Rendszeres tudományos ösztöndíj
5. Egyebek

A napirend elfogadva: 5 igen, 0 nem, 0 tartózkodás

A napirendi pontok tárgyalása

1) Bejelentések

 Radnai Tamás: A következő KÖB ülés várható időpontja 2012. november 21., 16 óra

2) A Kari Ösztöndíj Bizottság ügyrendje

 Dukán András: A Kari Tanács 2011. november 16-án veszi napirendjére a KÖB ügyrend elfogadását. Michaletzky György, az ELTE TTK dékán ja javaslatokat tett az ügyrend egyes paragrafusainak/bekezdéseinek módosítására. A változtatásokkal a KÖB ügyrend elfogadását fogja javasolni.

 Egyéb módosítási javaslatok:

 1.§ (2)-ban a Hallgatói Önkormányzat helyett a TTK Hallgatói Önkormányzat kerüljön bevezetésre.

1.§ (5)-t az alábbi mondattal kiegészíteni: „A titkár távolléte esetén a jegyzőkönyvvezető személyéről a KÖB az ülés megkezdésekor nyílt szavazással dönt.”

A további változtatásokat az 1. számú melléklet tartalmazza.

 A KÖB ügyrenddel kapcsolatos módosítási javaslatok, az 1., számú melléklet szerint elfogadásra kerültek: **5 igen, 0 nem, 0 tartózkodás mellett.**

3) MSc/MA ösztöndíj kiírás

 Radnai Tamás emlékeztette a bizottságot arról, hogy az kiírás célja egy olyan ösztöndíj amivel a hallgatók a BSc képzés során kapott ösztöndíjhoz hasonló összegben részesülnek. A tanári MA képzésre felvett hallgatókat leszámítva 159 főt érinthet az ösztöndíj. Ezek azok a hallgatók, akik képzési időn belül végeztek. A kitűzött cél szerint a pályázatot elnyerő hallgatók átlagosan 5x16.000 Ft ösztöndíjban részesülnének, ami maximálisan 16.000.000 Ft költést jelentene, abban az esetben, ha minden potenciális pályázó elnyerné az ösztöndíjat.

 A KÖB megvitatta a pályázati kiírás alapelveit, majd **5 igen, 0 nem, 0 tartózkodás mellett** az alábbiak szerint határozott: A KÖB a pályázati kiírást a vita után levélszavazás formájában teszi meg, a határozati javaslat kiküldésének napján 23:59-ig. A KÖB elnöke a szavazás lezárta előtt, legalább 6 órával kiküldi a pályázati kiírást.

4) Rendszeres tudományos ösztöndíj

 Gyimesi Zoltán reklamált a pályázatának eredményét illetően. A bizottság a pályázatot a felmerült bizonyítékok figyelembevételével újraértékelte és a**5 igen, 0 nem, 0 tartózkodás mellett** az alábbiak szerint határozott: A Bizottság Gyimesi Zoltán rendszeres tudományos ösztöndíj pályázatának eredményét 4 ponttal, 9 pontra módosítja. A korábbi döntéshez tartozó ösztöndíj és az új összeg különbözetét a hallgató visszamenőlegesen is megkapja.

5) Egyebek

 -

Radnai Tamás az ülést 18:00-kor bezárja.

Levélszavazások eredménye:

A KÖB a 2. számú mellékletnek megfelelő MSc/MA ösztöndíj pályázat kiírását 2011. november 11-én levélszavazás formájában **5 igen, 0 nem, 0 tartózkodás mellett** támogatta.

Budapest, 2011. november 10.

1. számú melléklet

**Az ELTE TTK Kari Ösztöndíjbizottságának ügyrendje**

**1. § Általános rendelkezések**

* 1. A Kari Ösztöndíjbizottság (továbbiakban KÖB) jár el első fokon a Természettudományi Kar hallgatóinak azon szociális és ösztöndíjjellegű ügyeiben, amelyeket az ELTE SzMSz II. kötetének VI.-VII. fejezete a hatáskörébe utal, illetve amelyek esetében a szabályzat az eljáró szervről nem rendelkezik.
	2. A KÖB döntési, javaslattevő, véleményezési és ellenőrzési jogokkal rendelkező testület.
	3. A KÖB eljár minden olyan ügyben, amelyet az Egyetemi Hallgatói Szociális és Ösztöndíj Bizottság (továbbiakban: EHSZÖB) a KÖB hatáskörébe utal.
	4. A Kar bármely polgára a KÖB-höz fordulhat, ha véleménye szerint valamely szociális vagy ösztöndíjjellegű ügy intézése nem az ELTE SzMSz II. kötetének és a hatályos jogszabályoknak megfelelően történt.

**2. § A Kari Ösztöndíjbizottság összetétele**

* 1. A KÖB 9 tagból és 6 póttagból áll, akik delegáltságuk életbe lépésével titoktartási kötelezettséget vállalnak a Kari Ösztöndíjbizottsághoz kapcsolódó munkájuk során szerzett azon információkra, amelyek nyilvánosságra hozatala mások személyiségi jogait sérti.
	2. A KÖB elnöke a TTK Hallgatói Önkormányzat (továbbiakban: HÖK) szociális elnökhelyettese, tagjai a HÖK által delegált 6+6 hallgató (szakterületenként egy tag és egy póttag), a HÖK esélyegyenlőségi biztosa, valamint a Tanulmányi Osztály vezetője. Szavazáskor a tagok egy szavazattal rendelkeznek.
	3. A KÖB elnöke indokolt esetben egy-egy ülésre is helyettesíttetheti magát a KÖB által megszavazott szavazati jogú tagjával vagy póttagjával, ha ezt a szándékát az általa javasolt levezető elnök megnevezésével az ülés megkezdéséig írásban eljuttatja a KÖB tagjaihoz.
	4. Amennyiben a szakterületek által delegált tag nem tud megjelenni a KÖB ülésen és előzetesen kimentését kéri, úgy őt szavazati joggal a helyére delegált póttag helyettesíti.
	5. A KÖB a tanév első ülésén a tagok és póttagok közül titkos szavazással, egyszerű többséggel titkárt választ, aki a KÖB iratkezelését végzi, az üléseken készült jegyzőkönyvet és a meghozott határozatokat vezeti. A titkár személyére a KÖB bármely tagja vagy póttagja javaslatot tehet. A KÖB elnöke nem választható titkárnak. A titkár távolléte esetén a jegyzőkönyvvezető személyéről a KÖB az ülés megkezdésekor nyílt szavazással dönt.
	6. A KÖB tagjai javasolhatják az elnöknek az ülésekre, vagy egyes napirendi pontok tárgyalásának idejére a Kar bármely polgárának meghívását. A meghívottakat a meghívással a KÖB tanácskozási joggal ruházza fel.

 A HÖK Ellenőrző Bizottságának tagjai, a Kar dékánja, a HÖK elnöke és az EHSZÖB elnöke a KÖB állandó meghívottja.

* 1. A meghívottak részvételükkel egyúttal a KÖB tagjaira és póttagjaira vonatkozó titoktartási kötelezettséget is vállalják.

**3. § A Kari Ösztöndíjbizottság működése**

1. A KÖB ülését a KÖB elnöke hívja össze és vezeti le.
2. A KÖB ülését össze kell hívni:
	1. szorgalmi időszakban havonta legalább egy alkalommal,
	2. vizsgaidőszakban legalább egy alkalommal,
	3. ha erre tagjainak 1/3-a az indok megjelölésével írásban kéri az elnököt (ebben az esetben két héten belül).
3. A szorgalmi időszak első hónapjának végéig a KÖB előzetes üléstervet egyeztet az adott félévre vonatkozóan.
4. A KÖB rendes vagy rendkívüli ülést tarthat.
5. A KÖB rendes ülésének helyét, idejét és a pontos napirendet az ülést megelőzően legalább 3 nappal írásban vagy elektronikusan közölni kell a tagokkal és a meghívottakkal. Az egyes napirendi pontokhoz kapcsolódó előterjesztéseket írásban vagy elektronikusan meg kell küldeni a KÖB tagjainak legalább 1 nappal az ülést megelőzően.
6. A KÖB rendkívüli ülését indokolt esetben írásos vagy elektronikus meghívó küldése nélkül is össze lehet hívni, amennyiben minden tag és póttag értesítésére kísérlet történt, az ülés a rendkívüli ok/körülmény felmerültekor akár azonnal megtartható.
7. A KÖB ülései zártak, melyeken kizárólag a KÖB tagjai, póttagjai és a meghívottak vehetnek részt.
8. A KÖB rendes és rendkívüli ülése határozatképes, ha a mandátummal rendelkező személyek legalább fele jelen van.
9. A KÖB döntéseit egyszerű többséggel hozza. Szavazategyenlőség esetén az elnök szavazata dönt, ez a jog a megbízott levezető elnökre át nem ruházható. Indokolt esetben, amennyiben erről a KÖB határozatot hoz a szavazás elektronikusan is folyhat.
10. A rendszeres pályázatokat legkésőbb a szorgalmi időszak első napjáig, az egyszeri pályázatokat legalább a leadási határidő előtt 3 héttel kell kiírni és nyilvánosságra hozni.
11. A pályázati kiírásnak mindenképp tartalmaznia kell a pályázati feltételeket: a leadás helyét, idejét, módját, a jogosultak körét, a bírálati szempontokat, a pályázathoz csatolandó dokumentumokat és a valótlan adatközlés fegyelmi következményeit.
12. A határozatokat rá kell vezetni az aktákra, melyeket a KÖB elnöke ír alá. A határozatokról készült emlékeztetőt és az értelmezésükhöz szükséges dokumentumokat véleményezésre a KÖB minden tagja és póttagja megkapja. A véleményezés határidejének megszabásakor tekintettel kell lenni az ELTE aktuális utalási rendjére.
13. A KÖB határozatait a kari nyilvánosság számára elérhetővé kell tenni a kari szociális faliújságon és/vagy az ELTE TTK HÖK honlapján a határozat meghozatalától számított 10 munkanapon belül – ez alól kivételt képeznek azok a határozatok, amelyek közzététele személyiségi jogokat sértene.
14. A KÖB határozata ellen a hallgató annak közzétételétől számított 15 munkanapon belül írásban fellebbezéssel élhet, melyet a Hallgatói Jogorvoslati Bizottság bírál el. A másodfokú határozat ellen a hallgató bírósági felülvizsgálati kérelmet kérhet.

**4. § A KÖB hatásköre**

1. A KÖB dönt:
	1. saját ügyrendjéről,
	2. minden olyan szociális és ösztöndíjjellegű üggyel kapcsolatos kérdésben, amit felsőbb jogszabály vagy szabályzat nem utal más hatáskörbe.
2. A KÖB javaslatot tehet az EHSZÖB és a HÖK felé a hallgatók ösztöndíjjellegű ügyeit érintő szervezeti és működési változásokkal kapcsolatban.
3. A KÖB véleményt nyilváníthat a hallgatók ösztöndíjjellegű ügyeit érintő minden olyan intézkedésről, amelyben a döntés felettes szerv hatáskörébe tartozik.
4. A KÖB-nek jogában áll ellenőrizni a szociális és ösztöndíjjellegű ügyeket érintő döntések végrehajtását.

**5. § Záró és hatályba léptető rendelkezések**

Jelen ügyrend a Kari Tanács 2011. november 16-ai ülésén hozott jóváhagyó határozattal lép hatályba.

2. számú melléklet

**Az ELTE TTK Ösztöndíjbizottsága pályázatot hirdet egyszeri MSc/MA Ösztöndíjra**

**Pályázásra jogosultak:**

Azok a hallgatók, akik a 2011-2012-es tanév őszi félévében kezdték meg első aktív félévüket a Természettudományi Karon mesterképzésben (MA, MSc), államilag támogatott finanszírozási formában és a felvételi döntés alapjául szolgáló tanulmányaikat képzési időn belül teljesítették.

**Leadás: a Hallgatói Irodában 2011. november 21. 12:00-ig.**

**Kötelező csatolandó igazolások:**

1. Utolsó félévi index oldalainak TO által hitelesített fénymásolata.
2. Indexben a bejelentkezési adatok (3. oldal) TO által hitelesített fénymásolata.
3. Indexben a záróvizsga és szakdolgozat eredményének TO által hitelesített fénymásolata
4. Felvételi határozat fénymásolata.

A fentieket helyett felhasználhatóak a velük ekvivalens igazolások.

**Esetleges csatolandó igazolások:**

1. TDK vagy OTDK (1-3 helyezés, különdíj) – oklevél fénymásolata, témavezető által kiállított hivatalos igazolás az eredményről.
2. Publikáció – Publikáció fénymásolata, legyen feltüntetve a kiadás dátuma.
3. Köztársasági ösztöndíj amennyiben részesült tanulmányai során – TO által adott igazolás.
4. Kitüntetéses oklevél - oklevél fénymásolata
5. Amennyiben a pályázó nem adott le a Karon 2011 őszi félévében rendszeres szociális támogatásra pályázatot, úgy az állandó lakhelyének önkormányzatától származó igazolás a pályázóval egy háztartásban élőkről, és az igazoláson szereplő családtag(ok) kereseti igazolása(i).

**Pontrendszer:**

* utolsó félév kredites átlaga    max. 5 pont
* szóbeli/szakmai felvételi %-os eredménye    max. 10 pont
* szakdolgozat jegye     max. 10 pont
* záróvizsga jegye         max. 5 pont
* köztársasági ösztöndíj            2 pont
* kitüntetéses oklevéllel végzett         1 pont
* nemzetközi folyóiratban publikált tudományos cikk            2 pont
* hazai folyóiratban publikált tudományos cikk          1 pont
* OTDK 1.-3. hely        2 pont
* TDK 1.-3. hely           1 pont
* Egy főre jutó jövedelem alapján: max 5 pont

0 – 25000 5 pont
25001- 30000 4,5 pont
30001- 35000  4 pont
35001- 40000 3,5 pont

40001- 45000   3 pont
45001- 50000 2,5 pont
50001- 55000 2 pont
55001- 60000 1,5 pont
60001- 65000 1 pont
65001- 72000 0,5 pont

72000- 0 pont